**Статистически отдел – Сливен отговаря на въпросите за преброяването**

**Възможностите за електронно преброяване предизвикаха очакван интерес сред гражданите. В областната администрация бяха получени конкретни запитвания, свързани с преброяването на близки в чужбина, с посочването на адрес, самоопределянето по етнос и др. Въпросите бяха отнесени до началника на „Статистически отдел – Сливен“ Антон Георгиев. С негово съдействие бяха предоставени подробни отговори на НСИ на зададените и всички други въпроси, свързани с преброяването, включително и по електронен път, съобщиха от областната администрация.**

 **Преброяването, освен че е задължително по закон, е важно за всички нас, защото на база данните от него се изготвят политиките за десетилетие напред. Всеки трябва да се включи, защото е важен. Електронното преброяване е бързо, лесно, удобно и безопасно.**

**Отговори на основните въпроси:**

1. 20 минути средно отнема попълването на преброителната карта, в зависимост от размера на домакинството
2. Направените тестове показват, че информационната система може да поеме няколко десетки хиляди потребители едновременно.
3. **12 месеца трябва да е живял човек в България или да има намерение да остане дългосрочно, за да се преброи като постоянно живеещ.**
4. Личните данни, които се вписват при регистрацията в системата, са само за удостоверяване на самоличността и не се съхраняват. Всички данни, които се попълват в преброителната карта, са защитени от Закона за статистиката и от Закона за преброяването.
5. 1.5 милиона преброителни карти за домакинствата са отпечатани, разчетите са направени при 50% електронно преброени
6. 42 хиляди карти за раждаемостта и за миграцията са отпечатани
7. 44 000 домакинства, избрани на случаен принцип, ще попълват една от двете карти.
8. След преброяването общините ще имат контролиран достъп до системата в частта за сградите и ще могат да актуализират информацията.
9. Имаме указания от Министерство на здравеопазването за работата на преброителите. Те са запознати с тях и трябва ги спазват. Дадени са им маски и дезинфектанти, осигурена е възможност да се ваксинират с еднодозова ваксина. Молим домакинствата също да спазват мерките при посещение на преброител.
10. Принципът на самоопределяне по етнос, майчин език и вероизповедание е основен принцип в методологията на преброяването. Ако някой има сигнали за натиск по отношение на тези въпроси, трябва да ги подаде към компетентните органи.
11. На въпросите за етнос, майчин език и вероизповедание са предвидени възможни отговори „Не мога да определя“ и „Не желая да отговоря“ за хората, които имат затруднение или не желаят да се самоопределят.
12. Преброяването документира моментното състояние на нещата. Ако двама души живеят в еднополово съжителство, ще го отчетем. По отношение на юридическия статут на тези двойки се водим от българското законодателство.
13. **Българите, които живеят постоянно в чужбина, се броят в държавата, в която са. Системата е затворена за IP адреси извън страната.**
14. Преброителите са достатъчно, въпреки отлива заради пандемията. Разчетите са направени за 50% електронно преброили се, а нашите очаквания са за много повече. Като пример – в Португалия 87 процента са се преброили електронно, в Словения – 82 процента.

**Още въпроси, които ни вълнуват:**

1. **Каква е готовността за старта на преброяването на населението в нашата област на 7 септември?**

Готови сме на 100% Имаме достатъчно преброители, освен това сме уверени, че много голяма част от хората ще се преброят онлайн.

**2. Какво точно ще се преброява?**

Преброяването прави своеобразна моментна снимка „с висока резолюция“ на хората и условията на живот в цялата страна. То показва какво е състоянието към един определен момент –  0.00 часа на 7 септември 2021 година.

Затова ще бъдат преброени всички хора, които пребивават на територията на България към този момент, независимо дали са български или чужди граждани, включително търсещите убежище и получилите статут съгласно Закона за убежището и бежанците.

**Ще бъдат преброени** също така всички жилищни сгради и жилищата в тях, както и жилищата в нежилищни сгради, в които към критичния момент на преброяването живеят хора.

Българските граждани, които **пребивават постоянно** в чужбина, ще бъдат обект на преброяване в страните, в които живеят.

**3. Как ще се извършва преброяването?**

Преброяването ще се извърши на два етапа – електронно преброяване по интернет от 7 до 17 септември и 18 септември до 3 октомври – с преброители. При втория етап преброителите ще обходят всички жилища в страната да преброят непреброените онлайн и да съберат 15-цифрените кодове от преброените онлайн домакинства.

**4. Каква е възможността за електронно преброяване? Какво трябва да направят хората, които изберат този вариант?**

Електронното преброяване е много по-лесен, сигурен и бърз вариант. И по-безопасен в условията на пандемия. Необходими са само: валиден имейл, ЕГН, номер на лична карта и интернет.

**5. На какъв адрес се преброяваме - постоянен или настоящ?**

Изключително важно в случая е да знаем, че се преброяваме на адреса, на който живеем в действителност, независимо от адресната ни регистрация. За да направим тази „моментна снимка“ на обществото, е необходимо да установим и това кой къде живее фактически.

**6. Как се преброяват хората, които живеят под наем, но не са регистрирани на въпросния адрес?**

Въпреки, че не са регистрирани, те трябва да се преброят там, където живеят. Не трябва да се притесняват, нито те, нито наемодателите, че данните ще отидат при данъчните. Тази информация е статистическа тайна и не може да бъде разпространявана, а и по закон не може да послужи като доказателство пред съда.

**7. Как се преброяват студентите в чужбина?**

Студентите в чужбина, независимо от възрастта им, ще се преброят в страната, в която учат. Студентите в България се преброяват в града, в който учат, а учениците, които учат в друг град в България, се преброяват към домакинството на родителите.

**8. В преброяването влиза и жилищния фонд. В селата има много изоставени къщи. Те как ще бъдат отчетени?**

Необитаваните жилища ще бъдат ангажимент на преброителите. Те ще имат за задача да ги опишат. Дори има отпечатани специални преброителни карти за това. И нещо повече, НСИ преди около година събра географските координати на жилищните сгради и след преброяването ще бъде поставена основата на статистически регистър на жилищата в страната.

**9. В предварителна информация от НСИ беше обявено, че с преброяването ще се направи проучване на условията на живот, как стигаме до работното си място, дали хората с увреждания имат затруднения при достъпа до собствения си дом, дали търсим активно работа. Защо е необходима тази информация?**

Въпросите за достъпна среда са най-новите и актуални въпроси в преброителната карта. Те са важни за цялото общество. Все повече значение в Европа и по света се отдава на качеството ни на живот, а досега ние не разполагаме с такава информация. И преброяването засега е единственият начин да бъдат събрани тези данни.

**10. Какво ще се случи, ако някой не желае да бъде преброен? Или не желае да даде подробна информация?**

Преброяването е задължително по закон. Има и предвиден глоби. Но за нас санкциите не са важни. Ние се интересуваме от информацията. Например данните за достъпната среда, за възобновяемите енергийни източници, за броя на необитаваните жилища – всички тези данни са важни за всички нас, за цялото общество. Така хората в България ще помогнат на самите себе си.

**11. Как се запазва тайната на събраната информация?**

Тайната е защитена от Закона за преброяването и Закона за статистиката. Но по-важното е, че българската статистика вече 141 години работи с данните на хората и фирмите, и няма случай на изтичане на индивидуални данни. Ние имаме традиции в тази сфера.

**12. Тъй като сме в пик на коронавируса и много хора ги е страх от досег с непознати. Как се гарантира безопасността при контакта между преброители и граждани?**

През август ни бяха предоставени указания от Министерство на здравеопазването за работата на преброителите. Те са запознати и инструктирани, че трябва да спазват правилата. Преброителите ще получат също маски и дезинфектанти. Но най-сигурният начин е да се преброим онлайн. Така срещата с преброител ще бъде само за предаване на уникалния код, който ще получим при електронното преброяване

**14. Смятате ли, че ще има проблеми в ромските махали както в Сливен, така и в областта?**

Избраните за тези райони преброители, са познати за местната общност. Те ще бъдат от махалите или например учители, които учат децата там. Имаме също съдействието на местни и национални неправителствени организации, които ще ни помагат в процеса на преброяване.

**15. Крайните данни на 100% ли ще са актуални, или има вероятност все пак някой да остане непреброен?**

Вероятно ще останат и непреброени хора по най-различни причини. Но накрая данните ще се съпоставят и с административни източници за верифициране. В крайна сметка, когато обявим окончателните данни, те ще бъдат 100% актуални към 7 септември 2021 г.

**16. Каква част от обобщената информация от преброяването ще бъде публично достъпна и кога?**

Първите предварителни данни за броя на населението ще обявим в края на тази година. След това до края на 2022 година периодично ще обявяваме готовата информация. И накрая цялата обобщена информация ще бъде публична. Затова и се прави преброяването – да получим данните и да ги предоставим на обществото.

**17. Ще има ли възможност да се отворят временни преброителни пунктове?**

Ако е необходимо, Централната комисия по преброяването може бързо да вземе решение за отваряне на такива пунктове на определени места, но в срока на преброяването – до 3 октомври.